আর্থার মরিস
সমগ্র খেলোয়াড়ী জীবনে ১৯৪৬ থেকে ১৯৫৫ সময়কালে অস্ট্রেলিয়ার পক্ষে ৪৬ টেস্টে অংশ নিয়েছেন। ৪৬.৪৮ গড়ে ৩,৫৩৩ রান তোলেন তিনি। ক্রিকেটের প্রতি প্রবল আগ্রহের কারণে বিশ্বযুদ্ধের পরপরই ১৯৪৬ সালে ইংল্যান্ডের বিপক্ষে তাঁর টেস্ট অভিষেক ঘটে। খুব দ্রুত নিজেকে দলের প্রধান সদস্য হিসেবে গড়ে তোলেন। নিজস্ব তৃতীয় টেস্টে সেঞ্চুরিসহ পরবর্তী টেস্টের উভয় ইনিংসে জোড়া শতক তোলেন। এরফলে অ্যাশেজ টেস্টে দ্বিতীয় অস্ট্রেলীয় হিসেবে এ রেকর্ড গড়েন। তাঁর এ সাফল্যের প্রেক্ষিতে মাত্র ১৮ মাস পর দল নির্বাচকমণ্ডলী তাঁকে অপরাজেয় দলের ইংল্যান্ড সফরের জন্য মনোনীত করে। বামহাতি উদ্বোধনী ব্যাটসম্যান মরিস ১৯৪৮ সালে অপরাজিত থাকা অ্যাশেজ সিরিজে নেতৃত্ব দিয়েছিলেন। সফল অস্ট্রেলীয় কিংবদন্তী ব্র্যাডম্যানের সাথে তিনিও ঐ সফরে তাঁর ১২ সেঞ্চুরির মধ্যে তিনটি হাঁকিয়েছিলেন।
আর্থার মোল্ড
১৮৮৯ সালে ল্যাঙ্কাশায়ারের পক্ষে খেলার জন্য যোগ্যতা লাভ করেন ও এর প্রভাব সম্পর্কে ক্রিকেটবোদ্ধারা বেশ আশাবাদী ছিলেন। ঐ সময়ে ল্যাঙ্কাশায়ার দলে কোন ফাস্ট বোলার ছিল না। ফলে, মোল্ড গুরুত্বপূর্ণ খেলোয়াড়ের মর্যাদা পান। ৯ মে, ১৮৮৯ তারিখে মেরিলেবোন ক্রিকেট ক্লাবের (এমসিসি) বিপক্ষে প্রথম-শ্রেণীর ক্রিকেটে অভিষেক ঘটে তাঁর। খেলায় তিনি এক উইকেট লাভে সক্ষম হন ও তিনদিনব্যাপী ঐ খেলাটি ড্রয়ে পরিণত হয়েছিল। মৌসুমের বাদ-বাকী সময়ে ক্রিকেটবোদ্ধাদের কেন্দ্রবিন্দুতে অবস্থান করছিলেন তিনি। অনুপযোগী পরিবেশ ও অনুপযুক্ত মাঠে শুরুতে তাঁর এ ধরনের বোলিং বেশ হোঁচট খায়। তাসত্ত্বেও, একাধারে চার খেলায় সর্বমোট ৩৩ উইকেট নিয়ে ইংল্যান্ডের অন্যতম সেরা দ্রুতগতিসম্পন্ন বোলারের খ্যাতি পান। পরিসংখ্যানগতভাবে ইয়র্কশায়ারের বিপক্ষে নিজস্ব সেরা ৭/৩৫ বোলিং করেন ও খেলায় ১৩ উইকেট দখল করেছিলেন তিনি। অন্যান্য গুরুত্বপূর্ণ খেলায়ও তিনি সফল হয়েছিলেন। প্রতিপক্ষ কাউন্টি দলগুলোর বিপক্ষে বল হাতে নিয়ে ১১.৬৯ গড়ে ৮০ উইকেট পেয়েছিলেন। সকল প্রথম- শ্রেণীর ক্রিকেটে অংশ নিয়ে ১১.৮১ গড়ে ১০২ উইকেট দখল করেন আর্থার মোল্ড। ফলশ্রুতিতে, জাতীয় পর্যায়ে বোলিং গড়ে তৃতীয় স্থান দখল করেছিলেন। ১৮৯০ সালে তুলনামূলকভাবে কম সফলতা লাভ করেন। ১৪.৭২ গড়ে ১১৮টি প্রথম-শ্রেণীর উইকেট পান। এরফলে ১১শ স্থানে অবস্থান করেছিলেন তিনি। আরও একবার ইয়র্কশায়ারের বিপক্ষে ব্যক্তিগত সেরা বোলিং পরিসংখ্যান ৯/৪১ গড়েন। আনুষ্ঠানিকভাবে প্রবর্তিত প্রথম কাউন্টি চ্যাম্পিয়নশীপে ল্যাঙ্কাশায়ার দল দ্বিতীয় স্থান লাভ করেছিল। এরফলে ইংল্যান্ডের পক্ষে প্রথমবারের মতো আন্তর্জাতিক পর্যায়ে খেলার সুযোগ পান। সিরিজের তৃতীয় টেস্টে সফররত অস্ট্রেলিয়ার বিপক্ষে খেলার জন্য তাঁকে মনোনয়ন দেয়া হয়। কিন্তু, বৃষ্টির কারণে খেলাটি পরিত্যক্ত ঘোষিত হয় ও কোন খেলা হয়নি।